ועדת הכספים, כנסת 17, פרוטוקול מספר , 2008-03-05 09:00

סטס מיסז'ניקוב: אני פותח את ישיבת ועדת הכספים בנושא ההשלכות הציבוריות בגין המשבר בחברת הבנייה חפציבה.

חיים אורון: הצעה לסדר.

חיים אורון: אדוני היושב-ראש, אני מבקש להעלות לסדר, ואם אפשר בדחיפות, אחרי ששמעתי קטעים מדבריך הבוקר בקול ישראל ולפי דעתי יש סכנה שבשבוע הבא לא נוכל לשמוע אותך שוב כי יש סכנה שרשות השידור מגיעה לסוף דרכה.

סטס מיסז'ניקוב: לא הופעתי היום בקול ישראל.

חיים אורון: זה פתיח.

חיים אורון: אני אומר את הדברים אחרי שיחה אתמול בלילה עם משה גביש.

חיים אורון: המהלך הזה היה צפוי.

חיים אורון: המשא ומתן עם העובדים, עם חלק הוא כנראה מתקדם, עם העיתונאים, ועם חלק הוא מתקשה.

חיים אורון: אני לא רוצה לפרט כאן, אני לא מצוי בנושא עד הסוף אבל יש לי הרגשה שאם הוועדה לא תהווה זירה שתביא את כולם פנימה ותסביר להם שכולם משחקים כאן בזמן שאול, יתחיל תהליך של סגירה.

חיים אורון: מה עוד שחלק מהסיפור הוא 44 מיליון שקלים שעברו דרך הוועדה בחודש אוקטובר והם שימשו למשכורות עד החודש וכרגע בתוך חודש הם גומרים לאכול את המשכורות ואז בעצם יהיה תהליך של סגירה.

חיים אורון: אני מבקש להעלות את הנושא לסדר היום כי מה שעומד על הפרק הוא לא עוד סכסוך עובדים אלא מה שעומד על הפרק היא הסכנה לקיומו של השידור הציבורי.

ראובן ריבלין: הצעה לסדר.

ראובן ריבלין: אני מבקש שבשבוע הבא אדוני ישקול להעלות לסדר היום את נושא קופות הגמל וההשקעות של קופות הגמל בחוזים עתידיים ובכל מיני ספקולציות כאלה ואחרות.

ראובן ריבלין: התבשרנו הבוקר שנמצאה איזושהי דרך לפצות משקיעים, אבל מדובר בפנסיונרים ובאנשים אשר משקיעים את עתידם ואת יכולתם כך שבימים בהם הם יפרשו מהעבודה יוכלו להתקיים ולקיים את עצמם בכבוד כפי שעשו כל השנים.

ראובן ריבלין: אני חושב שנושא פריזמה צריך להעלות - אני בכוונה מחדד את העניין – על סדר יומה של ועדת הכספים כדי שלא נאמר אחר כך שהדברים היו ברורים לכולם ואיש לא טיפל בכך.

סטס מיסז'ניקוב: זה הצעה לסדר ולא תקנות שנמצאות אצלנו

ראובן ריבלין: לא.

ראובן ריבלין: זה ביוזמתנו.

חיים אורון: זה גם מתחבר להחלטה שהייתה בוועדה בזמנו - וראובן ריבלין מאוד תמך בה – ביוזמתי ללחוץ על הממשלה להסדיר את נושא הפיקוח על המכשירים הפיננסיים כולם.

חיים אורון: יושבים כאן נציגי הבנקאים ונציגים אחרים, אבל אני לא אפתח את הדיון.

חיים אורון: אנחנו לא השלמנו את דוח בכר וזה באמת הכספים של האלמנה ושל רשימת היתומים.

חיים אורון: הם אומרים את זה כאילו אלה הכספים שלהם.

ראובן ריבלין: אני רוצה לקריא כותרת מעיתון "מעריב" מלפני יומיים, שם נאמר: "גמלאי שהשקיע בקופת הגמל חרמון אומר:

ראובן ריבלין: בתוך חודש הפסדתי 200 אלף שקלים מהפנסיה שלי".

סטס מיסז'ניקוב: בסדר.

סטס מיסז'ניקוב: כל מה שאתם מבקשים נרשם ונשתדל להכניס את הנושאים כמה שיותר מהר לדיוני הוועדה וננסה לעשות זאת בשבוע הבא.

סטס מיסז'ניקוב: אנחנו פותחים בהשלכות ציבוריות בגין משבר בחברת הבנייה חפציבה.

סטס מיסז'ניקוב: אני מבקש מאוד מכל הדוברים לקצר כי אנחנו לא פותחים את הנושא לדיון מחודש אלא רק עושים את המעקב אחרי ההחלטות של ועדת הכספים.

סטס מיסז'ניקוב: אני מבקש לשמוע משלמה שחר ועורך-דין מולכו מה התרחש ביומיים האלה ואני מבקש שתעדכנו ממש בקצרה את הוועדה.

יצחק מולכו: אני רוצה לדווח לכם שביומיים שחלפו מאז הדיון האחרון של הוועדה, גם בנק הפועלים נתן לי הודעה על כך שהוא מוכן להצטרף להסדר שמשתלב במתווה.

יצחק מולכו: בנק הפועלים הוא הבנק האחרון שהיו לו היסוסים מסוימים.

יצחק מולכו: מנקודת המבט של המחלוקות ביני לבין הכונס הרשמי לבין בנק הפועלים, את העניין הזה צריך לראות כעניין שיוסדר במסמך בימים הקרובים ויובא לאישור בית המשפט.

יצחק מולכו: אני חושב שלולא המעורבות של הוועדה, אני לא בטוח שחלק גדול מן הבנקים היו מוצאים את עצמם משולבים בהסדרים שמתאימים למתווה ואני חושב שהוועדה, על ידי הטיפול האינטנסיבי שלה בנושא הזה, בעצם הצילה את ציבור רוכשי הדירות ממשבר מאוד עמוק או לפחות מהימשכות ארוכה של המשבר הזה.

סטס מיסז'ניקוב: לפני שאני פונה לבנקים על מנת לשמוע מהם על החלטתם בעקבות בקשת ועדת הכספים ולמשרד השיכון, אני רוצה לפנות לנציגי הרוכשים.

סטס מיסז'ניקוב: מישהו רוצה לומר משהו בקצרה?

מרים נחמיה: אחרי הדיון שהיה כאן

מרים נחמיה: ב-3 במרץ, אדון מולכו הנכבד ובנק דיסקונט למשכנתאות רצו לבית המשפט לחתום על הסדר של 70-30 על מנת שהם לא יצטרכו לענות לכם, לחברי הכנסת.

מרים נחמיה: לא ישנו כל הלילה, זה לא מקובל על הרוכשים ואנחנו ממש מזועזעים מההסדר הזה.

סטס מיסז'ניקוב: ההסדר שאנחנו מציעים מקובל עליכם.

מרים נחמיה: כן, הוא ייתן לנו יותר אוויר.

שאול ששון: אין לנו בעיה של ה-10-90.

שאול ששון: מה שהיה אחרי הדיון שהתקיים אצלך בחדר, הם רצו לבית המשפט, אישרו את ה-70-30.

שאול ששון: הפרוייקט הספציפי שלנו, פרוייקט של קרקע, הוא עדיין לא בנוי, כך שאצלנו ספציפית כל רוכש צריך להוסיף 4 אחוזים על ערך הדירה.

שאול ששון: בשאר הפרוייקטים זה 1.25.

שאול ששון: אנחנו אנשים שעובדים מספיק קשה.

שאול ששון: להוסיף עוד 68 אלף שקלים?

שאול ששון: מאיפה אני אביא את הכסף הזה?

שאול ששון: גם ככה אני משלם שכירות, משכנתא, ילדים, הדירה עדיין לא מוכנה ואין לי איפה להיות.

שאול ששון: אם לא אתם שעושים משהו, כאילו כלום לא קרה.

מרים נחמיה: ההסדר הזה אומר שייקחו לנו את הבית, אם לא עכשיו, בעוד שנתיים-שלוש כאשר לא נעמוד בהחזרים האלה.

שאול ששון: יש לנו עורך דין שדואג לנו אבל עקפו אותו.

שאול ששון: לא באו ואמרו לו.

שאול ששון: אנחנו היחידים שיש לנו אפשרות להגיב בבית המשפט.

שאול ששון: 4 אחוזים מערך של 710 אלף שקלים, זה 30 אלף שקלים.

אבישי ישכרי: אנחנו ניקח בשתי ידיים את ה-10-90 אבל כרגע אף אחד לא מדבר על זה.

אבישי ישכרי: לא קיים הסכם.

אבישי ישכרי: אני מדבר על בנק המזרחי.

אבישי ישכרי: לא שמענו מהם שום מספר.

אבישי ישכרי: אם היינו שומעים את ה-10-90, בשתי ידיים מחר היינו חותמים.

אבישי ישכרי: אנחנו כבר שמונה חודשים מעבר לתאריך האכלוס ומשלמים גם משכנתא וגם שכירות.

אבישי ישכרי: אנשים כבר התחילו לקבל דרישות תשלום, גם כאלו שכן נכנסו לדירות שלהם, בגובה של מאות אלפי שקלים.

אבישי ישכרי: הייתה כאן הצהרה לגבי הקפאת משכנתאות אבל ברוב הבנקים עוד לא ראיתי שום דבר.

אבישי ישכרי: אני חושב שהגיע הזמן שנשמע מהם דברים ברורים.

סטס מיסז'ניקוב: הוועדה ביקשה מכם לפנות לבנקים, מי שמעונין להקפיא את המשכנתא שלו, כי לא כולם מעונינים.

סטס מיסז'ניקוב: הבנקים לא יכולים לעשות את זה גורף.

אבישי ישכרי: אתמול נעשו מאות שיחות אבל אין עוד שום עדכון ברוב הבנקים למעט בנק לאומי.

סטס מיסז'ניקוב: אתה פנית לאיזשהו בנק להקפיא משכנתא?

אבישי ישכרי: כן, בהחלט.

אבישי ישכרי: אני פניתי לבנק דיסקונט, שם לקחתי משכנתא.

אבישי ישכרי: אף פקיד לא יודע על הדברים האלו בכלל.

אבישי ישכרי: דיברתי עם שלושה פקידים שונים בסניפים ובסניף הראשי, אבל ההתחייבות הזאת כרגע היא אך ורק באוויר וכרגע אין שום הסכם קיים.

אבישי ישכרי: בינתיים ההצעה היחידה שלהם עומדת על 50 אחוזים ואף אחד לא שמע על 90 אחוזים.

אבישי ישכרי: אני כבר לא מדבר על כך שאין שום תאריך לאכלוס.

בועז בראל: חשוב לי להדגיש נקודה.

בועז בראל: המתווה של עורך דין מולכו מדבר על 30 אחוזים עלויות מקטע שלישי.

בועז בראל: חשוב להדגיש שהדבר הזה הוא בבחינת לחדול או להתקיים עבור הרוכשים.

בועז בראל: 30 אחוזים מקטע שלישי, מדובר בחלק מהמקרים על מאות אלפי שקלים בגין כל משפחה ומשפחה והדבר הזה הוא בלתי אפשרי מבחינה כלכלית.

בועז בראל: הרוכשים בעניין הזה מתנגדים קטיגורית לתשלום עלויות כל כך כבדות.

בועז בראל: אנחנו דורשים שהבנק יקצה את הכספים כדי לכסות את מלוא עלויות המקטע השלישי מעבר להפרשה שלהם לקרן.

בועז בראל: אני מדבר אתך על פרוייקט שמלווה על ידי בנק לאומי, בנק דיסקונט ובנק הפועלים, ויש פרוייקט קשה שצריך להתחשב נקודתית לפנים משורת הדין בסוגיה הספציפית הזאת כי הם כבר עברו פשיטת רגל ארבע פעמים.

זהר גרינברג: אני מבקש שעורך-דין מולכו יצהיר כאן שהוא מקבל את עמדת ועדת הכספים למתווה של 90-10 כפי שהיה בישיבה הקודמת.

זהר גרינברג: הגשתי בקשה לבית המשפט להורות לו להסכים, הוא קיבל העתק מהבקשה ולא הגיב עדיין לבית המשפט.

זהר גרינברג: בכל אופן, אני לא קיבלתי העתק.

זהר גרינברג: אני מבקש שפשוט יודיע את עמדתו, שהוא מצטרף לעמדת ועדת הכספים ויעשה זאת בצורה ברורה.

סטס מיסז'ניקוב: אני די בהלם כי אני מחזיק לפניי את החלטת בית המשפט מה-3 בחודש ויש פה איזושהי פסקה שמאוד מצערת אותנו כוועדת כספים.

סטס מיסז'ניקוב: "הואיל והייתה היום סערה גדולה בוועדת הכספים, ההסדר הזה מתבסס על הנחה של 30-70 והוא מותנה בכך.

סטס מיסז'ניקוב: אנחנו לא רואים שאפשר לכפות משהו אחר.

סטס מיסז'ניקוב: זה ההסדר שעומד בפני אדוני ויכול שיהיו בו שינויים.

סטס מיסז'ניקוב: אנחנו מבקשים לאשר אותו ולתת לו את ברכת הדרך".

סטס מיסז'ניקוב: למה לא עדכנת עורך הדין מולכו את בית המשפט שהגענו להסדר אחר?

יצחק מולכו: אני רוצה לתת הסבר קצר.

יצחק מולכו: אתם צריכים להבין שאני פועל על פי הנחיות של בית המשפט.

יצחק מולכו: בית המשפט אישר הסדר לפי 70-30.

יצחק מולכו: זה לא סותר בכלל את מה שקורה כאן בוועדה.

סטס מיסז'ניקוב: למה לא עדכנת אותו שהייתה ועדת כספים והחלטנו על הסדר אחר?

יצחק מולכו: כל ההסדרים שעשיתי עד היום הם 70-30.

יצחק מולכו: זה לא סותר את מה שקורה בוועדה.

סטס מיסז'ניקוב: אני שואל למה לא עדכנת את בית המשפט על קיום הוועדה ועל ההסדר האחר?

יצחק מולכו: עדכנתי ועוד איך.

סטס מיסז'ניקוב: זה לא משתקף בפרוטוקול.

יצחק מולכו: עדכנתי את בית המשפט שהיה דיון בוועדה ושבוועדה הועלו כל מיני רעיונות.

יצחק מולכו: אני לא יודע אם זה מתבטא בפרוטוקול או לא.

סטס מיסז'ניקוב: לא, זה לא מתבטא בפרוטוקול.

סטס מיסז'ניקוב: אני מחזיק את הפרוטוקול.

קריאה: למיטב ידיעתי, בדרך כלל כל מילה שנאמרת בבית המשפט נכתבת בפרוטוקול.

יצחק מולכו: אני אומר שדיווחתי לבית המשפט ואכן דיווחתי.

סטס מיסז'ניקוב: אני די בהלם.

שלמה שחר: אדוני, אני מבקש להגיב להתייחסויות של הרוכשים ולהגיב בקצרה.

שלמה שחר: צריך להבין שהמתווה הזה יצא לדרך לפני מספר חודשים.

שלמה שחר: אנחנו נמצאים כאן בוועדה בשבוע האחרון לאחר שבאמת דשדשנו בהתקדמות.

שלמה שחר: הבדיקה שנעשתה על ידינו הביאה להבנה שהאיזון הנכון במקום שבו יש אחריות על הבנקים, יחד עם זאת יש קשיים בכל מה שקשור באפשרות של הדיירים לממש את זכותם.

שלמה שחר: קחו מצב של דייר ששילם 100 אחוזים מכספו, 800 אלף שקלים או מיליון שקלים לבועז יונה, והכסף הזה לא הגיע אל הבנק ואדון בועז יונה לקח את הכסף הזה.

שלמה שחר: רוכש כזה שהיה מתייצב מול הבנק ומבקש לקחת את הדירה, יש לו בעיה גדולה מאוד וספק אם הוא היה מקבל גם 50 אחוזים או 60 אחוזים.

שלמה שחר: המתווה אמר, על מנת לחסוך בהתדיינויות, על מנת לאפשר לאנשים להיכנס מיידית לדירות, הבנק ייקח על עצמו 70 אחוזים והרוכשים 30 אחוזים.

שלמה שחר: לא שאנחנו לא ערים לקושי שעדיין יש לדיירים במימון אותם 30 אחוזים, אבל אין ספק שזה המצב שיכול היה להביא את הרווח וההצלה.

שלמה שחר: לטעמנו ולהבנתנו, כמו שנאמר כאן, זה לא לפני הפעולה הגדולה מאוד שהייתה כאן בשבוע האחרון שנעשתה על ידי ועדת הכספים.

שלמה שחר: אני רוצה להבהיר לדיירים משהו שהם לא לגמרי הבינו כי יכול להיות שהייתה תקלה בסדר האירועים.

שלמה שחר: כאשר הוועדה באה ואמרה לבנקים להשתתף באותם 30 אחוזים, זה נעשה מתוך הרצון הזה להקטין את ה-30 אחוזים ואנחנו שותפים לו.

שלמה שחר: נוצר כאן

שלמה שחר: מצג שלא היה לגמרי ברור כי ההקטנה של ה-30 אחוזים, אותו בנק או כל בנק שאמר שהוא לוקח עליו את ה-30 אחוזים, הוא לכאורה אמר את זה מתוך ידיעה שהוא לא ייתן עוד הרבה מאוד מיליונים ועשרות מיליונים שהוא היה צריך לתת לקרן שהיא לכלל הדיירים ולכל אלה שאין להם ערבויות.

שלמה שחר: מהרגע שהעניין הזה הובן, הוועדה, לנוכח פנייתנו, וכך אני גם רואה את זה, פועלת להקטנה של אותם 30 אחוזים.

שלמה שחר: לא משאירים את הדיירים באוויר.

שלמה שחר: זה על הדרך שהציע היושב-ראש כאן, לאמור, 15 עד 20 אחוזים זאת הפנייה למשרד השיכון להביא את ה-25 מיליון שקלים.

סטס מיסז'ניקוב: מר שחר, למה אתה עושה בשבילי את העבודה?

סטס מיסז'ניקוב: אני שואל אותך למה כל מה שסוכם בוועדה, והסיכום שאני הקראתי אחרי הדיון אצלי בחדר, לא השתקף בהתבטאות שלכם בבית המשפט?

סטס מיסז'ניקוב: למה לא אמרתם את זה בבית המשפט?

שלמה שחר: אין מה לומר.

סטס מיסז'ניקוב: מה זה אין מה לומר?

סטס מיסז'ניקוב: אתם מצטטים את עצמכם ואומרים שעדיין המתווה הזה של 30-70 קיים.

סטס מיסז'ניקוב: לא אמרתם אפילו מילה על כך שוועדת הכספים קבעה שהרוכשים ישלמו לא יותר מ-10 אחוזים.

שלמה שחר: לא, אדוני, זה לא המצב.

שלמה שחר: אני מזכיר לאדוני שסיכום הוועדה היה שהוועדה תומכת במתווה.

סטס מיסז'ניקוב: אבל זה מעבר למתווה.

סטס מיסז'ניקוב: כל מה שסוכם אצלי בחדר, היה מעבר למתווה.

סטס מיסז'ניקוב: זה לא פוסל אחד את השני.

סטס מיסז'ניקוב: למה אתה לא מפרט מעבר למתווה בבית המשפט?

שלמה שחר: המתווה מדבר על 70-30.

שלמה שחר: מעבר למתווה, זאת הפנייה של אדוני לבנקים ולמשרד השיכון.

סטס מיסז'ניקוב: אבל אתה שותף לזה.

שלמה שחר: אני שותף.

סטס מיסז'ניקוב: למה זה לא בא לידי ביטוי בהתבטאות שלך בבית המשפט?

יצחק מולכו: זה לא קשור לבית המשפט.

חיים אורון: אני חושב שהטעות שנעשה היא אם נספר למישהו שיש לנו בינתיים 20 אחוזים.

חיים אורון: אין 20 אחוזים.

סטס מיסז'ניקוב: כרגע אין.

קריאה: לא יהיה אחרי שהם חתמו.

חיים אורון: אני לא הולך למכור לאף אחד סיפורים.

חיים אורון: אגב, אני בעד 95 אחוזים ולא בעד 90 אחוזים, אם צריך בשביל זה כותרת בעיתון, כבר אמרתי את הדברים.

חיים אורון: חבר הכנסת אורון בעד 95 אחוזים.

חיים אורון: אם אחד יאמר שהוא בעד 95 אחוזים, אני אומר 97 אחוזים.

סטס מיסז'ניקוב: זה לא מכרז של המדינה.

חיים אורון: אני לא אמכור לאף אחד סיפורים.

חיים אורון: כאן מונח הסיפור של ה-30 אחוזים יחד עם המפרק.

חיים אורון: במסמך שהקראת, שלצערי הרב הוא קצת התבלבל כאשר יצא לתקשורת, היו ארבעה סעיפים.

חיים אורון: הסעיף הראשון הייתה התביעה לבנקים להיכנס פנימה, ואני שמח שכולם נכנסו פנימה.

חיים אורון: הסעיף השני היה קבלת המתווה, והסעיף השלישי היה שאנחנו פועלים להוריד 20 אחוזים ואפילו אמרנו איך.

חיים אורון: אמרנו שמשרד השיכון צריך להביא 25 אחוזים ואמרנו שזה כנראה מוריד את זה ב-17.5 אחוזים.

חיים אורון: אמרנו שאנחנו ניתן בראש לכל הבנקים להביא את ההפרש כדי להגיע ל-20 אחוזים מתוך ה-30 אחוזים וזה תפקידנו.

חיים אורון: זה מונח כאן.

חיים אורון: מי שרוצה לומר שהמלים האלה מביאות כסף, אין בעיה.

סטס מיסז'ניקוב: עוד לא שאלנו את הבנקים.

חיים אורון: אם אני מבין נכון, מה שהם עושים הוא שכאשר הוועדה תגיע לסיכום הזה, הוא ילך לבית המשפט ויאמר ש-ON THE TOP OF כל מה שהגעתי, אני קיבלתי עכשיו מהכנסת קופת פירוק, כך קראתי לזה, ואני מבקש עכשיו סמכות.

סטס מיסז'ניקוב: למה אי אפשר היה להכריז על זה באותו יום?

חיים אורון: כי אין לו את זה.

חיים אורון: זאת הייתה החלטה שלו ועדת הכספים.

חיים אורון: הבעיה הגדולה שלנו היא לא לריב עם השומר.

סטס מיסז'ניקוב: הבעיה שלי היא שכל יום נוסף מידע חדש שמתקבל מאדון מולכו וכונס הנכסים.

חיים אורון: לי לא נוסף שם מידע חדש.

סטס מיסז'ניקוב: אני לא רוצה לומר מה נודע לי אתמול ב-10 בלילה.

חיים אורון: אני לא יודע.

חיים אורון: אני יודע מה שמונח כאן.

סטס מיסז'ניקוב: ואגב, הם סיפרו לי.

חיים אורון: אני חושב שהוועדה צריכה ללכת במתווה שסיכמנו עליו.

חיים אורון: ראשית, לא לתת לאף אחד לברוח מבית המשפט כי אם אנחנו פורמים את זה, מתחילים את הסיפור מאלף.

חיים אורון: שנית, אני לא יודע מה תפקידו של החבר ממשרד השיכון אבל זה לא ייגמר בפחות משר האוצר ושר השיכון שצריכים לבוא לכאן.

חיים אורון: הם צריכים לבוא לכאן – ומדובר בסכום לא קטן – ולומר להם שהוועדה תובעת 25 מיליון שקלים.

חיים אורון: ה-25 מיליון שקלים האלה צריכים להגיע לאותו סכום, ועוד לא שמענו בדיוק מהו, ואז אפשר יהיה לבוא ולומר שהולכים לבית המשפט ונותנים למפרק סמכות איך לחלק את האמבטיה החדשה - שנאמר שהיא תהיה 35-40 מיליון שקלים - באופן כזה שהוא יעלה בקנה אחד עם כל ההסדר.

חיים אורון: אין לנו דרך אחרת.

חיים אורון: לכן אני מבין את ההתרגשות, אני מבין את מה שאתם אומרים, אבל אל תיתנו שירמו אתכם.

חיים אורון: אם אנחנו נביא עכשיו את הכסף, אנחנו פה בחדר הזה, להם אין מאיפה להביא את הכסף.

ראובן ריבלין: לבי לבי לדיירים, אבל כולנו יושבים כאן בגלל שחפציבה פשטה את הרגל או לא מסוגלת להעביר את הנכסים.

ראובן ריבלין: היום נכנסנו למדוכה כאשר במקביל האבא היחידי שיש לדיירים זה בית המשפט.

קריאה: גם זה לא.

ראובן ריבלין: הוא האבא היחידי.

ראובן ריבלין: יכול להיות אבא יותר טוב, יכול להיות אבא פחות טוב, אבל הוא האבא היחידי.

ראובן ריבלין: לכן אני מציע ללכת בעקבות מה שאמר חבר הכנסת אורון ולא להשלות את עצמנו גם לא לוותר על שום דבר שכבר השגנו בגלל הבטחה שלא בטוח שנוכל לקיים אותה.

ראובן ריבלין: בוועדת הכספים ביום שני הגענו לתוכנית שאם היא תיושם, נגיע למטרה שאתם באים היום ואומרים שבבית המשפט לא אישרו אותה או התעלמו ממנה.

ראובן ריבלין: אנחנו בכל מאודנו רוצים ואפילו מוכנים להיות לא רק כותל של דמעות אלא כותל של מכות שתכו בנו, אבל אתם צריכים להבין שצריך לעשות כל מאמץ שתקבלו כמה שיותר.

ראובן ריבלין: תזכרו, בקבוצה הגדולה של נפגעי חפציבה יש אנשים שאין להם בכלל ערבויות והכוונה היא בסופו של דבר לדאוג גם להם.

ראובן ריבלין: דע לך שאם ילך מתווה שבו רק הבנקים שיש להם ערבויות יתנו, אתה נמצא בצרה הכי גדולה, אתה וחבריך, והחברים האלה הם חברים שאנחנו צריכים לדאוג לכולם כי כל הקונים הם קונים תמימים.

ראובן ריבלין: יש ביניכם אנשים שהם עם ערבויות מתאימות והם יצליחו להגיע.

ראובן ריבלין: בסידור שנקרא בנק ירושלים, שאני מתאר לעצמי שבנק דיסקונט הלך בעקבותיו – אני לא נכנס עכשיו לשמות הבנקים – יש מצב בו מחלקים את האחריות או את הדרך בה אפשר יהיה להשלים את הפרוייקטים ולמסור לכם את הדירות, יש 70-30, כאשר כל בנק תורם לאותם אנשים אשר אין להם ערבויות סכום רציני ביותר שהוא מהווה את הערובה לכך שאותם אנשים שאין להם ערבויות יקבלו את דירותיהם כי אחרת הם לא יקבלו אותן.

ראובן ריבלין: יחד עם זאת, ועדת הכספים, בראשותו של סטס מיסז'ניקוב, פנתה לשני מקורות – אל המדינה, שהיא תיתן את הכסף, וזה תפקידנו בוועדת הכספים לשכנע אותה לתת את הכסף ואנחנו מסוגלים לנסות לשכנע אותה, אבל אנחנו לא יכולים לבוא ולומר שהדבר הוא בכיסנו, אלא שקרוב לוודאי שאנחנו נצליח לשכנע אותה.

ראובן ריבלין: הדבר השני הוא לבקש מהבנקים להוסיף עוד קצת על מנת שנוכל להגיע למצב בו הדיירים ישלמו רק 10 אחוזים תוספת.

ראובן ריבלין: זאת כוונתנו, זאת המגמה שלנו.

ראובן ריבלין: אני ממליץ בפני כונס הנכסים הרשמי שלא לבטל הסדרים קיימים עד אשר מדינת ישראל תודיע שיש אצלך את הכסף, כי אחרת אנחנו נימצא במצב בו אנחנו יכולים להביא את הדיירים, שאנחנו כל כך דואגים להם, שיצאו קירחים מכאן ומכאן ובעיקר אתם.

סטס מיסז'ניקוב: נתחיל לקבל החלטות.

סטס מיסז'ניקוב: משרד השיכון, אתם מוסיפים לדיירים 25 מיליון שקלים?

אמיר פז: אין לנו תקציב להוסיף.

סטס מיסז'ניקוב: אתם לא מעבירים 25 מיליון שקלים על פי החלטת ועדת הכספים.

סטס מיסז'ניקוב: זאת התשובה.

סטס מיסז'ניקוב: אני לא פונה לאוצר כי זה התפקיד של משרד השיכון שהוא הרגולטור והוא האחראי כלפי המשתכנים.

אמיר פז: התשובה היא שאין לנו תקציב.

סטס מיסז'ניקוב: התשובה של משרד השיכון היא לא.

סטס מיסז'ניקוב: ועדת הכספים, על פי רוח הדברים, מהיום מקפיאה את כל ההעברות התקציביות במשרד השיכון.

סטס מיסז'ניקוב: תודיע את זה לשר ולמנכ"ל.

אמיר פז: השר נמצא בוועדת הכלכלה.

סטס מיסז'ניקוב: תודיע להם.

סטס מיסז'ניקוב: אתה רשאי לצאת ולהודיע להם שמהיום אין שום העברה תקציבית למשרד השיכון.

אמיר פז: אני לא נמצא כאן בתור נער שליח.

אמיר פז: הוועדה יכולה לדבר עם השר.

סטס מיסז'ניקוב: אנחנו הזמנו את השר.

סטס מיסז'ניקוב: אני מבקש ממך גם לא להתייחס להערות שלי בטון כזה.

סטס מיסז'ניקוב: אתה לא נער שליח, אבל אתה שליח של משרד השיכון ואתה גם אחראי כלפי אותם משתכנים שיושבים כאן.

סטס מיסז'ניקוב: אני מבקש ממך להודיע לשר ולמנכ"ל, בזמנך החופשי, מתי שתמצא לנכון, שזאת ההחלטה שלך ועדת הכספים.

סטס מיסז'ניקוב: רבותיי, הבנקים, הגענו להסדר.

סטס מיסז'ניקוב: ביקשנו שתשלימו מעבר ל-25 מיליון שקלים שאנחנו דורשים ממשרד השיכון כאחראי על המשתכנים, שתוסיפו את האחוזים שלכם על מנת שהרוכשים לא ישלמו יותר מ-10 אחוזים מהסכום שהם חייבים.

ניסן סלומינסקי: אני חושב שאנחנו פעם מבינים ופעם לא מבינים.

ניסן סלומינסקי: יש כאן שתי בעיות, כאשר בעיה אחת היא שאנחנו מטילים 30 אחוזים על חלק גדול מהדיירים שיש להם ערבויות.

קריאה: לא, לא נכון.

ניסן סלומינסקי: זה מה שנקרא המתווה.

ניסן סלומינסקי: הבעיה השנייה היא שיש 260 משפחות שצריכות לשלם 100 אחוזים כי אין להם שום הסדר.

קריאה: לא נכון.

ניסן סלומינסקי: אולי אני לא מבין, אבל לפחות אני אבין אחרי שאני אומר את הדברים.

ניסן סלומינסקי: המגמה שאני מבין שהכונס רוצה להגיע אליה היא לנסות לפתור את הכל ביחד.

ניסן סלומינסקי: יש אפשרות אחת לומר שאנחנו מתמקדים באלה שהיו להם ערבויות, לפתור להם את ה-30 אחוזים וללחוץ על הבנקים.

חיים אורון: הם הגיעו כבר ל-70 אחוזים.

ניסן סלומינסקי: אני יודע.

חיים אורון: אז למה אתה מתחיל עם אפס?

ניסן סלומינסקי: לא, ה-30 הנוספים.

שלמה שחר: אתה לא בכיוון.

שלמה שחר: 30 אחוזים משלם מי שמאה אחוזים לא מובטח.

שלמה שחר: מי שמובטח, אני לא רוצה ממנו.

ניסן סלומינסקי: עליו אני מדבר.

חיים אורון: אף אחד לא משלם 100 אחוזים.

ניסן סלומינסקי: לא דיברתי על ה-100 אחוזים אלא דיברתי על ה-30.

ניסן סלומינסקי: אין 100, אבל אני מדבר על ה-260 משפחות.

יצחק מולכו: זה לא קשור ל-260 משפחות.

יצחק מולכו: יש 1,200 משפחות שיש להן תשלומים שלא הלכו לחשבונות ליווי.

יצחק מולכו: אלה לא רק ה-260.

יצחק מולכו: התשלומים שלא הלכו לחשבונות ליווי נקראים תשלומי מקטע שלישי.

יצחק מולכו: על התשלומים האלה כ-70 אחוזים הבנק ייקח על עצמו ו-30 אחוזים המשתכן צריך לתת.

ניסן סלומינסקי: ויש 260 שאין להם כלום.

יצחק מולכו: הכל אצלם מקטע שלישי.

ניסן סלומינסקי: על זה אני מדבר.

ניסן סלומינסקי: זאת אומרת, עכשיו יש שתי אפשרויות.

ניסן סלומינסקי: יש אפשרות אחת לטפל ב-30 אחוזים האלה ולאנוס את הבנקים לקלוט גם את ה-30 אחוזים וה-260 יישארו בצד ואולי משרד השיכון ייכנס לזה ואולי לא.

ניסן סלומינסקי: אולי נעשה סדר כדי שכולנו נבין את הכל.

סטס מיסז'ניקוב: אנחנו כבר מעבר לשלב הזה.

ניסן סלומינסקי: לא, תאמין לי שאתה לא מעבר לזה.

ניסן סלומינסקי: אפשרות שנייה היא לומר שיש לנו את הקופה.

ניסן סלומינסקי: בנק אחד אמר שהוא לא לוקח את ה-30 אחוזים מאותן משפחות אבל את הכסף הזה נותן כדי לפתור את הבעיה של ה-260 משפחות, על ידי זה שהוא קולט 102 משפחות.

ניסן סלומינסקי: לדוגמה, בנק ירושלים.

ניסן סלומינסקי: מה שאנחנו מנסים לעשות, וזאת השאלה שלי, בהנחה שמשרד השיכון כן ייתן את ה-25 מיליון שקלים והבנקים ייתנו את מה שכל אחד נלחץ לתת, האם זה פותר את כולם?

סטס מיסז'ניקוב: כן.

ניסן סלומינסקי: גם את ה-30 וגם את זה?

סטס מיסז'ניקוב: כן.

מאיר פרוש: שאלה לסדר.

מאיר פרוש: אם משרד השיכון מודיע שהוא לא מביא את הכסף, לצורך מה מתקיים המשך הדיון?

מאיר פרוש: תודיע על הפסקת הדיון בעניין הזה.

סטס מיסז'ניקוב: אני בינתיים רוצה לפנות לבנקים כי אם הבנקים גם לא מסכימים, זה משהו אחר.

מאיר פרוש: אם משרד השיכון מודיע לך שאין לו תקציב, לשם מה אתה צריך להמשיך את הדיון?

סטס מיסז'ניקוב: שלחנו את הבנקים לעשות עבודה ואנחנו בכל זאת נשמע אותם.

בועז רדי: אנחנו שמחים שאנחנו מתקדמים לקראת הסדר עם הכונס ואנחנו מקווים שבימים הקרובים נגיע לכדי הסכם.

בועז רדי: אני חושב – כפי שכבר אמרנו – אנחנו מוכנים לוותר על מלוא ה-100 אחוזים ואנחנו מקווים שה-10 אחוזים, שזה ההפרש בין מה שאנחנו אמרנו לבין ה-90 אחוזים שביקשה הוועדה, בוודאי ה-70 אחוזים שביקש הכונס קודם, יוכלו להשלים את הפער.

בועז רדי: אני לא יכול כאן לתת לכם תשובה חיובית על כסף מעבר לזה.

בועז רדי: זה נראה לי דבר שאני לא רואה שום צידוק לעשות אותו, אבל אני גם לא בטוח שצריך אותו.

בועז רדי: אני חוזר ואומר שמאחר והסכומים הולכים ומצטמצמים, נראה לי באמת לא ראוי.

בועז רדי: יושב כאן נציגו של בעל השליטה בחברה ולא מבקשים ממנו אפילו שקל.

סטס מיסז'ניקוב: לא ביקשתי ממך להיכנס לכל התחומים האלה.

סטס מיסז'ניקוב: ביקשתי לקבל ממך תשובה.

סטס מיסז'ניקוב: אם כן, התשובה היא לא.

בועז רדי: התשובה היא מתווה מולכו, כפי שאתה מבין.

סטס מיסז'ניקוב: התשובה היא לא.

קריאה: הוא אמר 30 אחוזים.

חיים אורון: הוא ויתר על ה-30 אחוזים.

חיים אורון: קודם כל, תפוס אתו במילה.

חיים אורון: הוא ויתר על ה-30 אחוזים.

חיים אורון: אנחנו כאילו מול האחרים שאמרו 30 אחוזים, אין לנו.

סטס מיסז'ניקוב: אבל יש את הקרן.

סטס מיסז'ניקוב: אתה מוסיף לקרן הזאת.

חיים אורון: הוא לא רוצה שום דבר.

חיים אורון: הוא אומר אפס.

חיים אורון: הוא אומר שייקח הכונס את ה-10 אחוזים שלו, ישים בקופה ואז הדיירים של בנק הפועלים יצטרכו לשלם 10 אחוזים.

קריאה: כמה הוא נותן מעבר למתווה?

בועז רדי: לא אני נותן.

בועז רדי: הדיירים, את אותם 30 אחוזים שהם אמורים לשלם לי, אני מוותר עליהם.

בועז רדי: ייקח אדון מולכו את ה-30 אחוזים או פחות, ככל שיחפוץ.

חיים אורון: הוא ויתר על ה-30 אחוזים שלו.

סטס מיסז'ניקוב: אבל הוא לא מוכן להוסיף לקרן.

סטס מיסז'ניקוב: בועז, אני שואל אותך שאלה פשוטה.

סטס מיסז'ניקוב: מעבר למתווה שאתה מחויב בו כמו כל הבנקים להפריש 20 אלף שקלים על כל דירה לקרן.

בועז רדי: אני לא מחויב.

סטס מיסז'ניקוב: זה ההסדר.

בועז רדי: זאת לא הבקשה שלכם.

סטס מיסז'ניקוב: זאת לא הבקשה שלנו אלא זה ההסדר שאנחנו תומכים בו.

סטס מיסז'ניקוב: אתה אתמול הצטרפת, לפי מה שנאמר פה, לאותו הסדר.

בועז רדי: אבל הנתונים לא נכונים.

סטס מיסז'ניקוב: מעבר למתווה הזה, האם בנק הפועלים משלים מחוץ ל-25 מיליון שקלים של משרד השיכון שיגיע כך או כך, האם אתם משלימים כך שהדיירים ישלמו לא יותר מ-10 אחוזים?

סטס מיסז'ניקוב: זאת השאלה.

קריאה: תן עוד 2 מיליון שקלים.

בועז רדי: עם כל הכבוד, אני לא מנהל כאן סחר.

בועז רדי: זה לא שוק.

בועז רדי: אני לא מכיר את ה-20 אלף שקלים.

בועז רדי: אני מכיר מתווה מסוים ולפי המתווה הזה אני אמור על המקטע השלישי לתת 70 והדיירים 30.

בועז רדי: זה מה שהיה כאן עד שלשום וזה גם מה שהצעת בבית המשפט לפי מה שהקריא עכשיו היושב-ראש.

יצחק מולכו: אתה טועה.

יצחק מולכו: יש קרן.

יצחק מולכו: אפשר לקרוא לקרן בשם כזה או בשם אחר, אבל יש קרן.

בועז רדי: את אותם 30 אחוזים, אני פשוט אומר איך אפשר למלא את אותה קרן שהוא רוצה ולא על ידי כי אני לא תורם לקרן, ואני אומר את זה בצורה הכי פשוטה.

בועז רדי: את אותם 30 אחוזים שהדיירים היו אמורים להשליש לכיסי, אני מוותר והדיירים יכולים לתת אותם לאדון מולכו ואדון מולכו יכול להקים אתם קרן כרצונו.

קריאה: זאת דמגוגיה.

קריאה: אתה רוצה שאני אהיה בעימות עם הדיירים.

קריאה: תן לקרן לכלל הפרוייקט.

סטס מיסז'ניקוב: אם חשבתם שבנק הפועלים מצטרף למתווה, זה לא כך.

בועז רדי: הוא מצטרף.

אבירם כהן: בנק לאומי.

אבירם כהן: כמו שאמרנו שלשום, אנחנו מצטרפים למתווה ואנחנו נמצאים בשלבים האחרונים במשא ומתן עם עורך דין מולכו.

אבירם כהן: לגבי ה-10 אחוזים, אמרתי גם בפעם שעברה שאנחנו מקבלים את זה בתנאי שכל הבנקים יקבלו זאת.

תמר סלמניק: לבנק דיסקונט אין פרוייקטים אלא לחברות הבת שלו.

מאור ישראל: בנק המזרחי הודיע גם בפעם הקודמת שהוא מצטרף למתווה בהתאם להסדר שהוא סיכם עם המנהל המיוחד.

מאור ישראל: לגבי הנושא של ועדת הכספים, אם יסתבר בעתיד שאכן הדרישה של ועדת הכספים כלפי משרד השיכון תתקבל ויתקבלו 25 מיליון שקלים, נדע מהו הסכום הקצוב שאנחנו נדרשים להשלים ואנחנו נבדוק את זה.

מאור ישראל: כרגע אין סכום קצוב.

מאור ישראל: אנחנו לא דוחים את זה על הסף אבל אנחנו לא יכולים לדון בבקשה כאשר אנחנו לא רואים איזה סכום יש לפנינו.

חיים אורון: אל תמשיך.

חיים אורון: מספיק מה שאמרו שני אלה.

חיים אורון: בואו נעצור, נביא את הכסף ואז אני מקווה שנצליח להביא את הכסף.

חיים אורון: עכשיו יאמר כן ואחד יאמר לא וישלחו אותנו לשלישי.

סטס מיסז'ניקוב: אני מקבל את זה.

חיים אורון: מספיק ששני הגדולים אמרו ונראה מה קורה הלאה.

זוהר גרינברג: על פי ההסדרים שאושרו בבית המשפט, יש לדיירים עוד 5 ימים להודיע אם הם מקבלים את ההסדר, ואם לא, הם מאבדים את הזכויות שלהם.

זוהר גרינברג: חמישה ימים ורובם לא ראו את ההסדר ואפילו לא יודעים שיש הסדר.

זוהר גרינברג: אני מבקש שהמנהל המיוחד יסכים להארכת מועד ששבוע ימים שנותנים לדיירים יהיה מיום שהם מקבלים את המסמכים ויודעים על מה הם אמורים לחתום.

יצחק מולכו: מקובל עלי.

יצחק מולכו: אין בעיה.

סטס מיסז'ניקוב: אני מזכיר לבנקים שאנחנו הגענו להסדר יחד אתכם לגבי הקפאת משכנתאות וריבית לחצי שנה.

סטס מיסז'ניקוב: אני מבקש מכם לקיים את זה ולתת הוראה לכל הסניפים שלכם לקיים את זה.

סטס מיסז'ניקוב: ברגע שהרוכשים פונים לסניפים, ששם לפחות ייתנו להם מענה וידעו על כל ההסדרים האלה.

סטס מיסז'ניקוב: זה אמור גם לגבי אלה שהיה להם הסכם בין הכונס לבין הבנקים, שאותו דין יחול גם עליהם.

יצחק מולכו: אדוני היושב-ראש, אני מבקש שתיקבע עוד ישיבה.

סטס מיסז'ניקוב: תיקבע עוד ישיבה.

סטס מיסז'ניקוב: ברור.

סטס מיסז'ניקוב: הכדור עכשיו בידי משרד השיכון כי אחרת אנחנו באמת נעצור את כל ההעברות התקציביות של משרד השיכון.

סטס מיסז'ניקוב: תודה.